
Općinsko vijeće Općine Kneževi Vinogradi, temeljem odredbi  čl.28. st.1. Zakona o zaštiti i spašavanju (« Narodne novine» 174/04, 79/07, 38/09 i 127/10) i čl.32. Statuta Općine Kneževi Vinogradi («Službeni glasnik» 3/13), na svojoj 25.sjednici održanoj 27.12.2016. godine donosi slijedeću:

ANALIZU STANJA SUSTAVA ZAŠTITE I SPAŠAVANJA 

NA PODRUČJU OPĆINE KNEŽEVI VINOGRADI U 2016.GODINI
 UVOD 


Sustav zaštite i spašavanja je oblik pripremanja i sudjelovanja sudionika zaštite i spašavanja i njihovog reagiranja na  katastrofe i velike nesreće, kao i ustrojstvo, pripremanje i sudjelovanje operativnih snaga zaštite i spašavanja u prevenciji, reagiranju na te pojave i otklanjanju mogućih uzroka i posljedica katastrofa i velikih nesreća.


Jedinice lokalne i područne (regionalne) samouprave dužne su da u skladu sa Zakonom o zaštiti i spašavanju uređuju, planiraju, organiziraju, financiraju i provode zaštitu i spašavanje ljudstva i materijalnih i dr. dobara na svom području.


Čl.28. Zakona o zaštiti i spašavanju («Narodne novine» 174/04, 79/07, 38/09 i 127/10) utvrđeno je da Općinska/Gradska Vijeća, odnosno Županijske Skupštine najmanje jednom godišnje ili pri donošenju Proračuna razmatraju i analiziraju stanje sustava zaštite i spašavanja, donose smjernice za organizaciju i razvoj istog na svom području, te utvrđuju izvore i način financiranja.


Osnova za izradu spomenute analize stanja sustava zaštite i spašavanja je procjena ugroženosti stanovništva, materijalnih i kulturnih dobara (ugrožavanje poplavama, potresima sušom, toplinskim valom, olujnim ili orkanskim nevremenom, jakim vjetrom, klizištima, tučom, snježnim oborinama i poledicom i dr.) .

1.  PLANSKI  DOKUMENTI 


Temeljem odredbi čl.28. do 29.b. Zakona o zaštiti i spašavanju («Narodne novine»  174/04, 79/07, 38/09 i 127/10) utvrđeno je, da su Općine/Gradovi i Županije dužni da za svoje područje donesu odgovarajuće planske dokumente iz oblasti zaštite i spašavanja.


Imajući navedeno u vidu, u Općini Kneževi Vinogradi su dosad  izrađeni i usvojeni slijedeći dokumenti:

· Procjena ugroženosti stanovništva, materijalnih i kulturnih dobara za područje Općine Kneževi Vinogradi, 
      -    Plan zaštite i spašavanja  za područje Općine Kneževi Vinogradi,

· Procjena ugroženosti  od požara i tehnoloških eksplozija na području Općine Kneževi Vinogradi, 

· Plan zaštite od požara i tehnoloških eksplozija na području Općine Kneževi Vinogradi, 

· Operativni program mjera za postupanje u slučaju pojave većih ugroženosti od snježnih nanosa  na području Općine Kneževi Vinogradi,

· Program aktivnosti u provedbi posebnih mjera zaštite od požara na području Općine Kneževi Vinogradi za 2016.godinu,

· Plan motrenja, čuvanja i ophodnje  u građevinama i na površinama za koje prijeti povećana opasnost od nastajanja i širenja požara na području Općine Kneževi Vinogradi za 2016.godinu,

· Plan gospodarenja otpadom na području Općine Kneževi Vinogradi,

· Provedbeni Plan unaprjeđenja zaštite od požara na području Općine Kneževi Vinogradi

      za 2016.godinu,

-    Plan vježbi zaštite i spašavanja Općine Kneževi Vinogradi u 2016.godini

· Operativni Plan čišćenja snijega na nerazvrstanim cestama na području Općine Kneževi

      Vinogradi za 2016/2017 godinu,

Aktualan je i nadalje Glavni provedbeni plan za obranu od poplava - koji se u sektoru «B-Dunav i Donja Drava» odnosi na područje Općine Kneževi Vinogradi. Riječ je o sektoru: B.34.2. - o nasipu Zmajevac-Kopačevo, na dionici «Zmajevac-Ludoš» dužine 18,000 km, te o sektoru: B.34.3. na istom nasipu, na dionici «Ludoš-Kopačevo» dužine 13,170 km

2. OPERATIVNE  SNAGE  ZAŠTITE  I  SPAŠAVANJA


U Općini Kneževi Vinogradi je donijeta Odluka o određivanju operativnih snaga zaštite i spašavanja, kojom su istima utvrđene obveze vezane za pozivanje, mobiliziranje i aktiviranje za provođenje mjera i postupaka u cilju sprječavanja nastanka, ublažavanja i otklanjanja posljedica katastrofa i velikih nesreća.


Tom Odlukom je utvrđeno, da Operativne snage zaštite i spašavanja u Općini Kneževi Vinogradi čine Općinski Stožer zaštite i spašavanja, zatim Zapovjedništva i postrojbe vatrogastva - DVD Karanac, DVD Kneževi Vinogradi, DVD Kotlina, DVD Suza i DVD Zmajevac, nadalje Postrojba civilne zaštite opće namjene Općine Kneževi Vinogradi, Vlastiti komunalni pogon Općine Kneževi Vinogradi, kao i Službe i postrojbe pravnih osoba koje se zaštitom i spašavanjem bave u svojoj redovitoj djelatnosti. 

Nadalje, donijet je i Plan vježbi zaštite i spašavanja u 2016.godini, koji je napravljen u suradnji sa mjesnim postrojbama DVD-a, dječjim vrtićima i školama. Glavni organizatori i provoditelji vježbi su bile postrojbe mjesnih DVD-a.

Također je donijeta i Odluka o imenovanju Povjerenika civilne zaštite, te je istom utvrđeno da povjerenici (u skladu s preporukom Državne uprave za zaštitu i spašavanje  Područnog ureda Osijek) budu aktualni Predsjednici Mjesnih odbora na području Općine Kneževi Vinogradi.


Nakon provedenih lokalnih izbora u svibnju 2013.godine imenovan je novi Stožer zaštite i spašavanja, na čijem čelu se nalazi zamjenik  Općinskog  načelnika,  a u njemu su i načelnik  Policijske postaje  Beli Manastir, zapovjednik Javne profesionalne vatrogasne postrojbe Beli Manastir, liječnica Doma zdravlja Beli Manastir-Ambulanta Zmajevac, veterinar Veterinarske stanice Beli Manastir - Veterinarske ambulante Kneževi Vinogradi, voditelj Hrvatskih voda d.o.o. VGI Darda, stručni suradnik za komunalne djelatnosti Općine Kneževi Vinogradi, te zapovjednik Postrojbe civilne zaštite opće namjene Općine Kneževi Vinogradi i njegov zamjenik,  kao i predstavnik Državne uprave za zaštitu i spašavanje - Područnog ureda Osijek.

            Shodno zakonskim odredbama Statuta Općine Kneževi Vinogradi, Zakona o sustavu civilne zaštite, te Zakonu o HGSS-u, Odlukom Općinskog vijeća u Stožer civilne zaštite uvršten je i predstavnik Hrvatske gorske službe spašavanja.


U Općini Kneževi Vinogradi je donijeta i Odluka o obavljanju određenih poslova kontrole provedbe propisanih mjera zaštite od požara. Tom Odlukom je utvrđeno, da te poslove obavljaju DVD-ovi koji djeluju na području Općine, a oni će putem ovlaštenih vatrogasaca biti spona u praćenju provođenja mjera zaštite od požara - u naseljima i pustarama Općine i  nadležne Inspekcije za zaštitu od požara Policijske uprave Osječko-Baranjske.

3.  MJERE  ZAŠTITE  I  SPAŠAVANJA  U  PROSTORNOM  PLANIRANJU

Za potrebe Općine Kneževi Vinogradi, tvrtka  Zavod za unapređivanje sigurnosti d.d. iz Osijeka je izradila  spomenutu Procjenu ugroženosti stanovništva, materijalnih i kulturnih dobara, odnosno Plan zaštite i spašavanja za područje Općine Kneževi Vinogradi. U smjernicama tih dokumenata je naglašeno, da je u prostorno-planskoj dokumentaciji Općine potrebno planirati, da se u branjenim područjima predviđa izgradnja stambenih objekata u vidu visoko prizemnica, kako bi stambeni dio istih bio iznad razine poplavne vode.

 Također je u tim dokumentima naglašeno, da se u područjima naselja koja su ugrožena bujičnim vodama stambeni objekti trebaju izvoditi na isti način - dakle kao visoko prizemnice sa stambenim djelom iznad razine poplavne vode. Ta sugestija će biti ugrađena u  izmjene Prostornog plana Općine Kneževi Vinogradi. Tom prilikom će biti predviđene i mjere zaštite od bujičnih voda i eventualnog odronjavanja terena na strminama iznad naselja.   

4.  FINANCIRANJE  SUSTAVA ZAŠTITE  I  SPAŠAVANJA


Proračunom  Općine Kneževi Vinogradi  predviđena su financijska sredstva za dalji razvoj sustava zaštite i spašavanja u 2016.godini u ukupnom iznosu od 309.000,00 kuna, a ista su namijenjena: 

- Dobrovoljnim vatrogasnim društvima  Općine  Kn.Vinogradi...................….  200.000,00  kn

- Javnoj  profesionalnoj  vatrogasnoj  postrojbi  Beli  Manastir…………. …. ..  50.000,00   kn

- Vatrogasnoj  zajednici  Baranje ………………………………………………  15.000,00   kn

- za  civilnu zaštitu ......................................................................................…….  10.000,00  kn

- Hrvatskoj gorskoj službi spašavanja - Stanici Osijek..………………………….  4.000,00  kn

- Gradskom društvu crvenog križa Beli Manastir ………………………………. 33.000,00  kn

Navedeni subjekti će naznačena sredstva utrošiti do kraja godine za redovitu djelatnost, kako bi svoju materijalno-tehničku opremljenost i osposobljenost podigli na što veću razinu. 

5.  ZAKLJUČNE   OCJENE


Mišljenja smo, da je stanje spremnosti operativnih snaga zaštite i spašavanja u slučaju nastanka nesreća i katastrofa  na području Općine Kneževi Vinogradi zadovoljavajuće, ali da je potrebno učiniti dodatne napore kako bi isto bilo još bolje.

KLASA   :  810-01/16-01/15

URBROJ: 2100/06-01-04/08-16-01

Kneževi Vinogradi, 27.12.2016.

                                                                                                                     PREDSJEDNIK

                                                                                                               OPĆINSKOG  VIJEĆA

                                                                                                                        Franja Bukta
